33. schôdza NR SR - 10.deň - B. popoludní
Dátum: 2014-04-02
Poslanec: Pollák, Peter (OĽANO)
Druh vystúpenia: Vystúpenie v rozprave

140. Ďakujem pekne za slovo. Dámy a páni, dnes máme stav, na ktorý teda všetci pozeráme slepo nejako a bránime sa v podstate nejakým krokom, kedy na jednej strane pomáhame tým najchudobnejším, na druhej strane nechávame týchto najchudobnejších minúť svoje peniaze, ktorými sme v podstate im pomohli na to, aby pokryli svoje základné životné potreby, na to, aby sa niektorí prevádzkovatelia herní obohatili. Hazard na Slovensku ničí životy mnohých ľudí a čo je horšie, aj životy ich rodín a ich detí. Je zvrátené, ak my všetci sa skladáme na pomoc tým najchudobnejším, podporujeme ich vyplácaním sociálnych dávok a oni tie peniaze napchajú do hracích automatov. Nepovažujeme to za správne, ani za morálne. Z tohto dôvodu sme pripravili návrh zákona, ktorý bráni poberateľom dávok utrácať ich na hazard, ukladá prevádzkovateľovi herní overiť si na základe občianskeho preukazu, či hráč nie je v databáze ľudí, ktorí poberajú dávku v hmotnej núdzi. A ak je, nemôže mu dovoliť prevádzkovateľ herní hrať. Ak mu dovolí prevádzkovateľ herne hrať a poberateľ sociálnych dávok prehrá, tak ten poberateľ sociálnych dávok môže teda žalovať prevádzkovateľa herní za to, že mu dovolil hrať a môže teda vymáhať od neho tú, tú čiastku, ktorú ten hazardných hráč, v tomto prípade sociálne odkázaný človek prehrá. Tak ako aj kolega Kadúc povedal, určite sa stretneme s obrovskou nevôľou prevádzkovateľov herní pri teda našom návrhu, pretože predovšetkým ide o ich zárobok. Nám však ide o to, aby títo ľudia, ktorí, ktorým sme na jednej strane pomohli, aby naozaj tie peniaze, na ktoré sa skladáme my na to, aby sme týmto najbiednejším pomohli, využili na to, na čo majú. Aby sa nestalo potom skutočnosťou to, že ich deti vlastne chodia do kontajnerov hľadať potravu, pretože ich rodičia, ich rodičom sme dovolili minúť peniaze na hracie automaty. Je to od nás nezodpovedné. Nemôžme sa donekonečna slepo prizerať na problém, ktorý tu je. Nemôžme sa prizerať na hladujúce deti, nemôžme sa pozerať na nemohúcne ženy, ako muži aj z osád prehrávajú obrovské množstvo peňazí, ktoré, na ktoré sa skladáme my všetci. Všetci sa skladáme v podstate do solidárneho systému a aby sme týmto ľuďom pomohli, ale nezabraňujeme tým týmto najchudobnejším v podstate naozaj využívať túto pomoc, ktorou prostredníctvom našej solidarity vlastne im dávame na to, na čo majú. Nemôžme v podstate tieto peniaze, na ktoré sa skladáme my, venovať ako zisk pre prevádzkovateľa herní. Je to od nás nezodpovedné. Preto sme presvedčení, že tento návrh zákona nájde širokú podporu naprieč politickým spektrom a pôjde do druhého čítania. Keď tu všetci v tomto parlamente deklarujú ochranu rodiny, tak toto je riešenie, ako prispieva, ktoré prispieva k ochrane tých najohrozenejších. A v malých obciach nie je ani potrebné pripojenie na internet pri tomto návrhu zákona. Ľudia tam nežijú v anonymite, poznajú sa a nie je problém overiť si cez obecný úrad, kto poberá dávky v hmotnej núdzi a tých ľudí na automaty jednoducho nepustiť. Je neakceptovateľné na jednej strane pomáhať sociálne odkázaným a pritom im vlastne dovoľujeme minúť sociálne dávky v hazardných hrách. Ruinuje to rodiny, deti chodia do kontajnerov, lebo rodič minul peniaze určené na základné živobytie. Dôsledky prehliadania tohto problému sú potom obrovské. Ja verím, že tento návrh nájde širokú podporu v tomto parlamente, pretože nemôžme si dovoliť hazardovať v podstate s chudobou, nemôžme si dovoliť v podstate míňať verné zdroje na zisky prevádzkovateľa herní. Áno, uznávam to, že nejaký druh hazardu nech tu na Slovensku je, ale nech je pre tých bohatých, nech je pre tých, ktorí zarábajú peniaze. Nemôžu v podstate hazardovať ľudia, ktorí majú existenčné problémy. A my, zodpovední za túto krajinu, nemôžme dovoliť v podstate, aby tieto peniaze končili ako zisk pre ľudí, ktorí tento hazard vlastne naďalej prevádzkujú. Ešte raz zdôrazňujem. Ja nie som teda proti hazardu, nech hazard naďalej má teda svoje miesto v tejto krajine, ale majme ho pod kontrolou. Zatiaľ ten hazard pod kontrolou nemáme. Hazard využívajú ľudia, ktorí na to nemajú. Ľudia, ktorí majú existenčné problémy. My musíme zamedziť v podstate týmto ľuďom, aby tieto hazardné hry oni nehrali. Zároveň musíme urobiť všetko pre to, aby ľudia práve, ktorí majú exekúcie, ktorí dlžia vlastne štátu alebo štátnym inštitúciám, alebo komukoľvek inému, nešli hrať automaty. Ani oni by nemali hrať automaty. Najprv nech si vysporiadajú svoje záväzky, až potom následne môžu hrať nejaký hazard. Verím, že nájdeme dostatok politickej vôle, aby sme tento zákon posunuli do druhého čítania. A v prípade, že nájdeme nejaké nedostatky v druhom teda čítaní, tento zákon opravili a následne teda posunuli do tretieho čítania. Veľmi pekne ďakujem za pozornosť.